
Povestire scurtă

 

-

 

seria „Primele contacte”

 

din universul

 

„Historia Universalis”


   

 

 

 

 

 

 

„Victorie și  Eșec sunt același cuvânt.

Depinde din care parte este privit.”

 

Inscripție de aducere aminte: 2833

–

Monument dedicat planetei Mistic 

Parcul Sarmizegetusa


  Sărbătoare

 

 

 

Întreaga comunitate se adunase în interiorul arenei construite aproape de centrul singurei așezări de pe Mistic, sărbătorind trecerea primului ciclu local complet, echivalentul a aproape doi ani pământești. Sentimentele predominante erau de recunoștință, bucurie și speranță. Se dovedise a fi una dintre cele mai ușoare instalări din istoria Imperiului Solar, luând în calcul atât cele 286 de planete post creere cât și cele 38 inițiale.

Planurile arenei fuseseră inspirate după modelul celei din orașul pământean Roma. Ca în majoritatea planetelor nou colonizate din imperiu, prima construcție realizată, înainte ca orice colonizator să aterizeze, era o astfel de clădire. Viitoarea comunitate ce urma să locuiască pe noua planetă, putea alege prin vot modelul de inspirație. În timp, devenise aproape o regulă nescrisă ca baza pentru propuneri să provină dintre clădirile existente pe Terra, din perioada Egoismului, înainte ca prima navetă să fie lansată spre spațiu. Oamenii erau fascinați de tot ce ținea de Historia Universalis, de misterul creat în jurul apariției și existenței acestei biblioteci universale, despre care deși se spunea că avea ca punct de origine planeta mamă, continuase să fie completată cu lumi noi chiar și la sute de ani după dispariția sistemului solar.

Rolul și motivul pentru existența unei astfel de clădiri nu era nici pe departe doar unul decorativ. Servea și își dovedise utilitatea în trecut ca zonă de protecție. În cazul unor amenințări asupra populației umane, putea asigura supraviețuirea a aproape 30.000 de oameni în interiorul ei pe perioade cel puțin teoretic indefinite, reprezentând un veritabil ecosistem închis.

Drosden Roster, privea liniștit peste tot, având în el un puternic sentiment de împlinire. Deși era la a patra planetă pe care fusese repartizat pentru perioada de colonizare, implementare și stabilizare, ceva îi dădea sentimentul că se va stabili aici. Comunitatea, spiritul oamenilor, liniștea care părea să se reverse de oriunde, îl făcea să se gândească la această planetă, de-altfel cât se poate de diferită față de majoritatea celorlalte cunoscute de oameni, ca fiind acasă. Între timp realiză că freamătul gălăgios omniprezent până de curând, începuse să scadă în intensitate, făcând loc unui murmur, ca într-un final să se lase liniștea.

Roster se ridică în picioare.

Toată lumea se opri, așteptând să audă ce urma acesta să spună. Deși inițial fusese privit mai degrabă cu scepticism, pur și simplu din motiv că nu fusese ales ci numit, ceea ce era o excepție pentru sistemul imperial, reușise să-și câștige aprecierea foarte repede, mai ales prin modul rapid și practic de a rezolva orice problemă de care se lovea.

După ce mai făcu încă o tură din priviri către toți membrii comunității, atât cât putea cuprinde cu privirea, nemaivrând să prelungească momentele de liniște, vorbi:

- Dragilor, o să încep cu a vă spune că sunt mândru de voi toți. Însă, cel mai probabil că deja știați asta, nu e prima dată când o spun...

De undeva, relativ aproape de el, se auzi glasul unui bărbat, ușor răgușit:

- O spui doar în fiecare zi... cel puțin o dată...

Comentariul stârni o serie de râsete scurte, voiase, urmat de un scurt șir de aplauze.

Roster la rândul lui, neafectat de remarcă, râse spunând:

- Și voi continua să o fac. Pentru că este ceea ce eu cred și simt. Nimeni nu este perfect. Iar neînțelegeri vor continua să apară, inevitabil. Important este cum le rezolvăm, dar mai ales să o facem deschis și să nu ne lăsăm afectați de ele. Însă, chiar nu vreau să vă mai rețin. Sunt destul de convins că deja cea mai mare parte dintre voi, inclusiv eu, suntem cu gândul la petrecerea care ne așteaptă. Așadar, dacă mai există careva care să nu fi aflat deja, felicitări celor două viitoare mămici. Copiii lor vor fi primii mistici... adevărați.

Porni din toate părțile un ropot de aplauze, toată lumea, cu excepția celor două femei, ridicându-se în picioare și aplaudându-le, conform tradiției. Unii, care erau mai aproape de ele merseră să le îmbrățișeze.

Încet, încet reveniră cu toții la pozițiile lor, făcând liniște, așa că Druden continuă:

- Ar mai fi un singur lucru. Azi sărbătorim primul an solitarian. După cum știți, tradiția spune că la doi ani pământeni după instalare, se alege un nou coordonator în locul celui numit de centru, cum am fost eu. Deoarece mai e puțin timp până la acel termen, am primit confirmarea că putem face asta cu ocazia acestei sărbători, astfel încât pe viitor să se suprapună alegerile cu condițiile locale. Așadar, pe parcursul serii și în cursul zilei de mâine putem trece fiecare în jurnale, pe cine să punem în locul meu.

Ultima veste nu stârni prea multe reacții. Atât pentru că destul de mulți își aminteau câte zile fripte îi făcuseră coordonatorului la început, dar și pentru că era considerat mai degrabă un moment de introspecție, o decizie care ținea doar de fiecare, fără discuții sau metode de susținere, fără manifestări publice. Uzual, fiecare cetățean al imperiului putea să verifice oricând deciziile asupra cărora putea și dorea să își exprime opțiunile. Ori putea alege să nu își exprime părerea, însă asta nu însemna că va fi scutit de a respecta deciziile luate de ceilalți membri ai comunității.

Simțind că lumea parcă nu părea să pornească, Drosden, ducând palma dreaptă la inimă și cea stângă la frunte, semnul celei mai înalte aprecieri, mai adaugă:

- Așadar, haideți să ne mutăm puțin mai la distracție și nu uitați: sunt mândru de voi!

De data aceasta mulțimea reacționă imediat, valuri de oameni ridicându-se, pornind spre piața centrală.

Roster se întoarse puțin spre stânga și privi întrebător spre Irina, femeia care făcea parte din echipa de organizare inițială, însă care între timp îi devenise parteneră de viață.

Aceasta îi întâlni privirea și înțelese îngrijorarea din ochii lui. Era vorba despre fiica ei, Smina, care dispăruse din nou de pe lângă ei pentru a se plimba prin întinderea de plante care înconjura orășelul lor. Îi răspunse ridicând ușor din umeri și arătând din privire înspre direcția pădurilor. Bărbatul veni lângă ea și îi spuse aproape șoptit:

- Știu că absolut nimic până acum nu a arătat existența fie și a celui mai mic pericol. Cu toate astea este încă un copil...

Irina îi puse ușor mâna pe buze, rostind, cu un zâmbet calm, din colțul gurii:

- Știi că îmi placi atât de mult când ești îngrijorat. Uneori mă întreb dacă o faci special...

Drosden, insistă:

- Are aproape treisprezece ani, știu...

Privirea femeii îl făcu să adauge, dând ușor din cap:

- Și este cea mai bună la toate testele, nu numai de strategie, dar și de supraviețuire...

Sprâncenele ridicate ale Irinei, alături de mimica ei care părea să îi transmită că ar mai trebui să adauge câte ceva, însă totul în timp ce îi lua ușor chipul în mâini, privindu-l cu toată dragostea, avu ca rezultat o diminuare imediată a gândurilor mai puțin relaxante ale bărbatului. Cu toate acestea, în timp ce îi sărută ușor palmele femeii pe care le cuprinse în ale lui, adăugă:

- Este o fată, o tânără excepțională. O știu. Eu și probabil cei mai mulți oameni din galaxie. Recunosc și te asigur că nici acum nu pot înțelege cum a reușit să treacă absolut toate testele de supraviețuire din academia Kogaion. Dacă ar fi avut vârsta minimă de nouăsprezece ani ar fi fost probabil trimisă direct în top zece studenți. Însă... și oricât de mult vei încerca să mă liniștesti, știi și tu un adevăr simplu: în spatele zidurilor de sălcii plângătoare există ceva. O simțim aproape toți sub un fel sau altul. Chiar dacă niciun aparat nu a înregistrat nimic.

Se opri, simțind ușoara strângere a Irinei, care părea să îi ceară să revină la gânduri mai liniștitoare

